CELEX: 
Language: mt
Date: 2021-12-13 00:00:00
Title: DIRETTIVA DELEGATA TAL-KUMMISSJONI (UE) .../... li temenda, għall-finijiet ta’ adattament għall-progress xjentifiku u tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għall-użu tal-merkurju f’lampi oħra bi skarika elettrika taħt pressjoni baxxa

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Din id-Direttiva Delegata tal-Kummissjoni temenda, għall-fini tal-adattament għall-progress xjentifiku u tekniku, l-Anness III tad-Direttiva 2011/65/UE tal-Parlament Ewropew u tal-Kunsill dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku (tfassil mill-ġdid)
                  1
                (id-Direttiva RoHS). L-emenda tikkonċerna eżenzjoni għal applikazzjonijiet speċifiċi li fihom il-merkurju f’lampi oħra bi skarika elettrika taħt pressjoni baxxa.
            
            
               Id-Direttiva RoHS tirrestrinġi l-użu ta’ ċerti sustanzi perikolużi fit-tagħmir elettriku u elettroniku (EEE), kif speċifikat fl-Artikolu 4. Attwalment għaxar sustanzi huma ristretti u elenkati fl-Anness II tad-Direttiva: iċ-ċomb, il-merkurju, il-kadmju, il-kromju eżavalenti, il-bifenili polibromurati (PBB), l-eteri tad-difenil polibromurat (PBDE), il-ftalat tal-bis(2-etileżil) (DEHP), il-ftalat tal-butil benżil (BBP), il-ftalat tad-dibutil (DBP) u l-ftalat tad-diisobutil (DIBP). L-Annessi III u IV jelenkaw il-materjali u l-komponenti tal-EEE għal applikazzjonijiet speċifiċi li huma eżentati mir-restrizzjonijiet fuq is-sustanzi stabbiliti fl-Artikolu 4(1).
            
            
               L-Artikolu 5 tad-Direttiva jipprevedi l-adattament tal-Annessi III u IV għall-progress xjentifiku u tekniku, li jista’ jinkludi l-għoti, it-tiġdid u r-revoka tal-eżenzjonijiet. Skont l-Artikolu 5(1)(a) l-eżenzjonijiet iridu jiġu inklużi fl-Annessi III u IV biss jekk l-inklużjoni ma ddgħajjifx il-protezzjoni tal-ambjent u tas-saħħa li jagħti r-Regolament (KE) Nru 1907/2006 (REACH)
                  2
                u meta tiġi ssodisfata kwalunkwe waħda mill-kundizzjonijiet li ġejjin: (i) l-eliminazzjoni jew is-sostituzzjoni tagħhom permezz ta’ bidliet fid-disinn jew fil-materjali u fil-komponenti li ma jeħtieġu l-ebda materjal jew sustanza elenkati fl-Anness II mhijiex prattikabbli mil-lat xjentifiku jew tekniku; (ii) l-affidabbiltà tas-sostituti mhix żgurata; (iii) jew meta t-total tal-impatti negattivi fuq l-ambjent, fuq is-saħħa u fuq is-sikurezza tal-konsumatur ikkawżati mis-sostituzzjoni x’aktarx li jissupera t-total tal-benefiċċji għall-ambjent, għas-saħħa u għas-sikurezza tal-konsumatur.
            
            
               Id-deċiżjonijiet dwar l-eżenzjonijiet, u t-tul ta’ żmien tagħhom, iridu jqisu wkoll id-disponibbiltà tas-sostituti u l-impatt soċjoekonomiku tas-sostituzzjoni. Id-deċiżjonijiet dwar it-tul ta’ żmien tal-eżenzjonijiet iridu jqisu wkoll kwalunkwe impatt potenzjali fuq l-innovazzjoni. Fejn ikun rilevanti, trid tiġi applikata mentalità li tqis iċ-ċiklu tal-ħajja fir-rigward tal-impatti kumplessivi tal-eżenzjoni.
            
            
               L-Artikolu 5(1)(a) jispeċifika wkoll li sabiex tinkludi materjali u komponenti tal-EEE għal applikazzjonijiet speċifiċi fil-listi fl-Annessi III u IV, il-Kummissjoni trid tadotta atti delegati individwali. L-Artikolu 5(3) u l-Anness V jiddeskrivu l-proċedura għat-tressiq ta’ applikazzjonijiet relatati mal-eżenzjoni lill-Kummissjoni.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Il-Kummissjoni rċeviet talbiet
                  3
                mingħand l-operaturi ekonomiċi biex tagħti jew iġġedded l-eżenzjonijiet kif previst skont l-Artikolu 5(3) u l-Anness V tad-Direttiva RoHS.
            
            
               L-eżenzjoni 4(a) attwali tal-Anness III tippermetti l-użu tal-merkurju f’lampi oħra bi skarika elettrika taħt pressjoni baxxa (għal kull lampa): 15 mg.
            
            
               F’Diċembru 2014 u f’Jannar 2015 il-Kummissjoni rċeviet żewġ applikazzjonijiet għat-tiġdid ta’ din l-eżenzjoni u fil-qofol sostnew li ma hemm l-ebda dijodu li jemetti d-dawl (LED) jew teknoloġija oħra ta’ tidwil li jużaw inqas merkurju jew li jistgħu jintużaw bħala sostitut għal dawn il-lampi
                  4
               . Waħda mill-applikazzjonijiet ġiet imġedda b’informazzjoni addizzjonali f’Jannar 2020. F’konformità mar-rekwiżiti tal-Artikolu 5(5) tad-Direttiva RoHS, eżenzjoni tibqa’ valida sa meta l-Kummissjoni tieħu deċiżjoni dwar l-applikazzjoni għat-tiġdid.
            
            
               Sabiex tevalwa l-applikazzjoni għat-tiġdid ta’ din l-eżenzjoni, il-Kummissjoni nediet studju
                  5
                f’Ġunju 2015, li ġie konkluż fl-2016, biex twettaq il-valutazzjoni xjentifika u teknika meħtieġa, inkluż konsultazzjoni online mal‑partijiet ikkonċernati fuq tmien ġimgħat
                  6
               . Minbarra dak l-istudju li jivvaluta d-data xjentifika u teknika estensiva u l-kontributi li waslu, kif dokumentat fir-rapport ta’ studju, il-Kummissjoni fl-2019
                  7
                wettqet aġġornament tal-istudju tal-2016, iffokat fuq il-valutazzjoni soċjoekonomika u d-disponibbiltà tas-sostituti ta’ din l-eżenzjoni u eżenzjonijiet oħra. Ir-rapport finali tal-istudju ġie ppubblikat
                  8
                u l-partijiet ikkonċernati ġew innotifikati.
            
            
               Il-Kummissjoni kkonsultat lill-grupp ta’ esperti tal-Istati Membri għall-atti delegati skont id-Direttiva RoHS matul il-laqgħat tal-esperti tal-1 ta’ Settembru 2016, tad-29 ta’ Ottubru 2018 u tal-21 ta’ Ottubru 2019 sabiex tiġbor il-fehmiet tal-Istati Membri dwar proposta ta’ azzjoni f’konformità mal-konklużjonijiet tal-evalwazzjonijiet. Wettqet il-passi proċedurali kollha meħtieġa relatati mal-eżenzjonijiet mir-restrizzjoni fuq is-sustanza, skont l-Artikolu 5(3) sa 5(7)
                  9
               . Il-Kunsill u l-Parlament Ewropew ġew notifikati dwar l-attivitajiet kollha.
            
            
               Ir-rapporti finali enfasizzaw li:
            
            
               ·il-lampi koperti minn din l-eżenzjoni mhumiex miksija bil‑fosforu u jipproduċu prinċipalment dawl fl-ispettru ultravjola. Jiġu installati f’tagħmir għal applikazzjonijiet industrijali, kummerċjali u residenzjali u jkopru użi bħad-diżinfezzjoni/bħall-purifikazzjoni ultravjola tal-ġermi jew tal-batterji mill-ajru/mill-ilma/mis-superfiċi;
            
            
               ·sabiex jiġu ssodisfati dawn il-finijiet, l-output tad-dawl irid ikun fil-medda tal-ultravjola profonda. L-alternattivi ħielsa mill-merkurju għadhom ma jipprovdux il-medda tal-frekwenzi neċessarja. Għalhekk, attwalment is-sostituti bi prestazzjoni komparabbli mhumiex prattikabbli teknikament;
            
            
               ·ġie konkluż ukoll li l-ewwel alternattivi li se jaslu fis-suq mhumiex se jkopru l-medda sħiħa tal-prodotti u, fil-livell tas-sistema, għad hemm bżonn iktar żmien biex jiġu żviluppati alternattivi suffiċjenti; għaldaqstant ġie rrakkomandat li l-eżenzjoni tiġġedded għal tul ta’ żmien massimu ta’ ħames snin oħra;
            
            
               ·il-kamp ta’ applikazzjoni attwali tal-eżenzjoni jista’ jiddejjaq biex ikopri l‑lampi bi skarika elettrika taħt pressjoni baxxa u li jemettu dawl fil‑medda ultravjola.
            
            
               Bħala konklużjoni, il-valutazzjonijiet xjentifiċi u tekniċi, inkluż il-konsultazzjonijiet mal-partijiet ikkonċernati, spjegaw fid-dettall li, peress li għadhom mhux disponibbli sostituti affidabbli, il-kriterji tal-eżenzjoni għadhom issodisfati fir-rigward tal-eżenzjoni 4(a). Ir-riżultati tal-evalwazzjoni juru wkoll li l-eżenzjoni speċifika ma ddgħajjifx il-protezzjoni tal-ambjent u tas-saħħa li jagħti r-Regolament REACH, f’konformità mal-Artikolu 5 tad-Direttiva 2011/65/UE.
            
         
         
            
               F’konformità mal-Linji Gwida dwar Regolamentazzjoni Aħjar, l-abbozz tad-Direttiva Delegata ġie ppubblikat fuq il-Portal tar-Regolamentazzjoni Aħjar għal perjodu ta’ erba’ ġimgħat biex jinġabar il-feedback tal-pubbliku. Matul il-konsultazzjoni dwar l-abbozz tal-att, ġew riċevuti 15-il kontribut. L-abbozz tal-att ġie rivedut u ċċarat, filwaqt li tqiesu wħud mill-punti li tqajmu.
            
            
            
                3.ELEMENTI ĠURIDIĊI TAL-ATT DELEGAT
            
            
               Id-Direttiva Delegata ġġedded l-eżenzjoni 4(e) elenkata fl-Anness III tad-Direttiva 2011/65/UE, għall-użu tal-merkurju f’applikazzjonijiet speċifikati.
            
            
               Il-valutazzjoni tal-Kummissjoni, ibbażata fuq l-istudji ta’ sostenn u l-konsultazzjonijiet, ikkonkludiet li t-talba għal eżenzjoni tissodisfa mill-inqas wieħed mill-kriterji stabbiliti fl-Artikolu 5(1)(a), li jiġġustifika l-estensjoni tal-eżenzjoni: is-sostituzzjoni tal-merkurju, b’sostituti affidabbli, fil-kategoriji ta’ lampi kkonċernati minn din l-eżenzjoni, attwalment ma tistax tiġi żgurata. Il-valutazzjoni kkonkludiet ukoll li l-kamp ta’ applikazzjoni tal-eżenzjoni jenħtieġ li jiddejjaq għal iktar applikazzjonijiet speċifikati.
            
            
               Bħala sommarju, il-kundizzjonijiet għat-tiġdid tal-eżenzjoni huma ssodisfati, u l-eżenzjoni 4(a) għandha tiġġedded bl-introduzzjoni ta’ formulazzjoni ġdida adattata għall-kamp ta’ applikazzjoni effettiva tal-eżenzjoni.
            
            
               Id-data tal-iskadenza għal din l-eżenzjoni hija stabbilita f’konformità mal-Artikolu 5(2)(l-ewwel subparagrafu). Kif ġie konkluż mill-evalwazzjoni, l-istat tal-iżvilupp tas-sostituti jiġġustifika t-tiġdid tal-eżenzjoni għall-perjodu massimu ta’ validità ta’ ħames snin. Mhux mistenni li l-perjodu ta’ validità mogħti jkollu impatti avversi fuq l-innovazzjoni.
            
            
               L-istrument legali huwa Direttiva Delegata, kif previst fid-Direttiva 2011/65/UE, u b’mod partikolari sabiex jiġu ssodisfati r-rekwiżiti stabbiliti fl-Artikolu 5(1)(a) tagħha.
            
            
               L-objettiv tad-Direttiva Delegata hu li tikkontribwixxi għall-protezzjoni tas-saħħa tal-bniedem u tal-ambjent u tallinja d-dispożizzjonijiet għall-funzjonament tas-suq intern fil-qasam tat-tagħmir elettriku u elettroniku, billi tippermetti l-użu ta’ sustanzi li suppost huma pprojbiti għal applikazzjonijiet speċifiċi, f’konformità mad-dispożizzjonijiet tad-Direttiva RoHS u skont il-kundizzjonijiet mogħtija fiha u skont il-proċedura stabbilita fiha għall-adattament tal-Annessi III u IV għall-progress xjentifiku u tekniku. 
            
            
               Id-Direttiva Delegata ma għandha l-ebda implikazzjoni għall-baġit tal-UE.
            
            
            
               DIRETTIVA DELEGATA TAL-KUMMISSJONI (UE) .../...
            
            
               ta’ 13.12.2021
            
            
               li temenda, għall-finijiet ta’ adattament għall-progress xjentifiku u tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għall-użu tal-merkurju f’lampi oħra bi skarika elettrika taħt pressjoni baxxa
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat id-Direttiva 2011/65/UE tal-Parlament Ewropew u tal-Kunsill tat-8 ta’ Ġunju 2011 dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku
                  10
               , u b’mod partikolari l-Artikolu 5(1)(a) tagħha,
            
            
               Billi:
            
            
               (1)Id-Direttiva 2011/65/UE tirrikjedi li l-Istati Membri jiżguraw li t-tagħmir elettriku u elettroniku mqiegħed fis-suq ma jkunx fih is-sustanzi perikolużi elenkati fl-Anness II ta’ dik id-Direttiva. Dik ir-restrizzjoni ma tapplikax għal ċerti applikazzjonijiet eżentati li huma elenkati fl-Anness III ta’ dik id-Direttiva.
            
         
         
            
               (2)Il-kategoriji tat-tagħmir elettriku u elettroniku li għalihom tapplika d-Direttiva 2011/65/UE huma elenkati fl-Anness I ta’ dik id-Direttiva.
            
            
               (3)Il-merkurju hu sustanza ristretta elenkata fl-Anness II tad-Direttiva 2011/65/UE.
            
            
               (4)Permezz tad-Deċiżjoni 2010/571/UE
                  11
               , il-Kummissjoni tat, fost affarijiet oħra, eżenzjoni għall-użu tal-merkurju f’lampi oħra bi skarika elettrika taħt pressjoni baxxa (“l-eżenzjoni”), li issa hija elenkata bħala l-eżenzjoni 4(a) fl-Anness III tad-Direttiva 2011/65/UE. L-eżenzjoni kellha tiskadi fil-21 ta’ Lulju 2016, f’konformità mat-tieni subparagrafu tal-Artikolu 5(2)(a) ta’ dik id-Direttiva.
            
            
               (5)Il-merkurju jintuża fil-lampi bi skarika elettrika taħt pressjoni baxxa biex jiġi prodott dawl ultravjola li jintuża għad-diżinfezzjoni/għall-purifikazzjoni ultravjola tal-ġermi jew tal-batterji mill-ajru, mill-ilma u mis-superfiċi.
            
            
               (6)Fid-19 ta’ Diċembru 2014 u fil-15 ta’ Jannar 2015, il-Kummissjoni rċeviet żewġ applikazzjonijiet għat-tiġdid tal-eżenzjoni (“l-applikazzjoni għat-tiġdid”), jiġifieri fiż-żmien stabbilit fl-Artikolu 5(5) tad-Direttiva 2011/65/UE, u waħda minnhom ġiet aġġornata b’applikazzjoni mġedda fl-20 ta’ Jannar 2020.  F’konformità mal-Artikolu 5(5) tad-Direttiva 2011/65/UE, l-eżenzjoni tibqa’ valida sa meta tittieħed deċiżjoni dwar l-applikazzjoni għat-tiġdid.
            
            
               (7)L-evalwazzjoni tal-applikazzjoni għat-tiġdid, li qieset id-disponibbiltà tas-sostituti u l-impatt soċjoekonomiku tas-sostituzzjoni, ikkonkludiet li attwalment l-eliminazzjoni tal-merkurju fl-applikazzjonijiet ikkonċernati jew is-sostituzzjoni tiegħu b’sustanza b’prestazzjoni komparabbli attwalment mhijiex prattikabbli teknikament. Dik l-evalwazzjoni kkonkludiet ukoll li l-kamp ta’ applikazzjoni attwali tal-eżenzjoni jista’ jiġi limitat biex ikopri l-lampi bi skarika elettrika taħt pressjoni baxxa u li jemettu dawl fil-medda ultravjola. L-evalwazzjoni kienet tinkludi konsultazzjonijiet mal-partijiet ikkonċernati f’konformità mal-Artikolu 5(7) tad-Direttiva 2011/65/UE. Il-kummenti li waslu matul dawn il-konsultazzjonijiet saru disponibbli għall-pubbliku fuq sit web apposta.
            
            
               (8)L-eżenzjoni hija konsistenti mar-Regolament (KE) Nru 1907/2006 tal-Parlament Ewropew u tal-Kunsill
                  12
                u għalhekk ma ddgħajjifx il-protezzjoni tal-ambjent u tas-saħħa mogħtija minnu.
            
            
               (9)Għalhekk jixraq li jingħata t-tiġdid tal-eżenzjoni, b’formulazzjoni reveduta, filwaqt li jiġi stabbilit l-kamp ta’ applikazzjoni limitat tal-eżenzjoni, għal perjodu massimu ta’ ħames snin, f’konformità mal-ewwel subparagrafu tal-Artikolu 5(2) tad-Direttiva 2011/65/UE. F’konformità mal-Artikolu 5(6) tad-Direttiva 2011/65/UE, jenħtieġ li tiġi stabbilita data tal-iskadenza ta’ 12-il xahar għall-eżenzjoni 4(a) attwali. Fid-dawl tar-riżultati tal-isforzi kontinwi biex tinstab sostituzzjoni affidabbli, x’aktarx li t-tul ta’ żmien tal-eżenzjoni mhux se jkollu impatti avversi fuq l-innovazzjoni.
            
            
               (10)Għalhekk, jenħtieġ li d-Direttiva 2011/65/UE tiġi emendata skont dan,
            
            
               ADOTTAT DIN ID-DIRETTIVA:
            
            
               Artikolu 1
            
            
               L-Anness III tad-Direttiva 2011/65/UE huwa emendat kif stabbilit fl-Anness ta’ din id-Direttiva.
            
            
               Artikolu 2
            
            
               1.L-Istati Membri għandhom jadottaw u jippubblikaw, sa mhux iktar tard minn [l-aħħar jum tas-sitt xahar wara d-data tad-dħul fis-seħħ ta’ din id-Direttiva] il-liġijiet, ir-regolamenti u d-dispożizzjonijiet amministrattivi meħtieġa sabiex jikkonformaw ma’ din id-Direttiva. Huma għandhom jikkomunikaw minnufih it-test ta’ dawk id-dispożizzjonijiet lill-Kummissjoni.
            
            
               Huma għandhom japplikaw dawk id-dispożizzjonijiet minn [l-aħħar jum tas-sitt xahar wara d-data tad-dħul fis-seħħ ta’ din id-Direttiva + jum wieħed].
            
            
               Meta l-Istati Membri jadottaw dawk id-dispożizzjonijiet, fihom għandu jkun hemm referenza għal din id-Direttiva jew għandhom ikunu akkumpanjati minn dik ir-referenza meta ssir il-pubblikazzjoni uffiċjali tagħhom. Huma l-Istati Membri li għandhom jiddeċiedu kif issir dik ir-referenza.
            
            
               2.L-Istati Membri għandhom jikkomunikaw lill-Kummissjoni t-test tad-dispożizzjonijiet prinċipali tad-dritt nazzjonali li jadottaw fil-qasam kopert minn din id-Direttiva.
            
            
               Artikolu 3
            
            
               Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            
            
               Artikolu 4
            
         
         
            
               Din id-Direttiva hija indirizzata lill-Istati Membri.
            
            
               Magħmul fi Brussell, 13.12.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        ĠU L 174, 1.7.2011, p. 88.
               
               
                  
                     (2)
                  
                        ĠU L 396, 30.12.2006, p. 1.
               
               
                  
                     (3)
                  
                        Il-lista hija disponibbli fuq: 
                  https://ec.europa.eu/environment/waste/rohs_eee/adaptation_en.htm
                  .
               
               
                  
                     (4)
                  
                  https://rohs.exemptions.oeko.info/fileadmin
                   u http://rohs.exemptions.oeko.info/fileadmin/user_upload/ 
                     RoHS_Pack_9/Exemption_4_a_/Lighting_Europe /4a_LE_RoHS_Exemption_Req__Final.pdf. 
               
               
                  
                     (5)
                  
                        Ir-Rapport Finali tal-istudju huwa disponibbli fuq 
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .
               
               
                  
                     (6)
                  
                        Perjodu ta’ konsultazzjoni: mill-21 ta’ Awwissu 2015 sas-16 ta’ Ottubru 2015, 
                  https://rohs.exemptions.oeko.info
                  .
               
               
                  
                     (7)
                  
                        
                  https://rohs.exemptions.oeko.info/fileadmin/user_upload/reports/FWCW_RoHS_ 
                  Lamps_SEA_20190729_Final.pdf
               
               
                  
                     (8)
                  
                  
                        
                     https://ec.europa.eu/environment/waste/rohs_eee/studies_rohs1_en.htm
                     .
                  
               
               
                  
                     (9)
                  
                        Lista tal-passi amministrattivi meħtieġa hija disponibbli fuq is-
                  sit web tal-Kummissjoni
                  . Wieħed jista’ jara l-istadju attwali tal-proċedura għal kull abbozz ta’ att delegat fir-Reġistru Interistituzzjonali tal-Atti Delegati fuq 
                  https://webgate.ec.europa.eu/regdel/#/home
                  .
               
               
                  
                     (10)
                  
                        ĠU L 174, 1.7.2011, p. 88.
               
               
                  
                     (11)
                  
                        Id-Deċiżjoni tal-Kummissjoni 2010/571/UE tal-24 ta’ Settembru 2010 li temenda, għal skopijiet ta’ adattament għall-progress xjentifiku u tekniku, l-Anness għad-Direttiva 2002/95/KE tal-Parlament Ewropew u tal-Kunsill fir-rigward ta’ eżenzjonijiet għal applikazzjonijiet li jkun fihom iċ-ċomb, il-merkurju, il-kadmju, il-kromju eżavalenti, il-bifenili polibrominati u l-eteri tad-difenil polibrominati (ĠU L 251, 25.9.2010, p. 28).
               
               
                  
                     (12)
                  
                        Ir-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta’ Sustanzi Kimiċi (REACH) li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (ĠU L 396, 30.12.2006, p. 1).
               
            
      
    ---documentbreak--- 
      
         
         
            
               ANNESS 
            
            
               Fl-Anness III tad-Direttiva 2011/65/UE, l-entrata 4(a) hija sostitwita b’dan li ġej:
            
            
                     
                        Eżenzjoni
                     
                  
                  
                     
                        Kamp ta’ applikazzjoni u dati tal-applikabbiltà
                     
                  
               
                     
                        “4(a)
                     
                  
                  
                     
                        Merkurju f’lampi oħra bi skarika elettrika taħt pressjoni baxxa (għal kull lampa): 15 mg
                     
                  
                  
                     
                        Tiskadi [Uffiċċju tal-Pubblikazzjonijiet: 12-il xahar wara l-pubblikazzjoni tad-Direttiva Delegata fil-Ġurnal Uffiċjali]
                     
                  
               
                     
                        4(a)–I 
                     
                  
                  
                     
                        Il-merkurju fil-lampi bi skarika elettrika taħt pressjoni baxxa, mhux miksija bil-fosforu, fejn l-applikazzjoni tirrikjedi l-medda prinċipali tal-output spettrali tal-lampi biex tkun fl-ispettru ultravjola: jista’ jintuża sa 15 mg merkurju għal kull lampa
                     
                  
                  
                     
                        Tiskadi [Uffiċċju tal-Pubblikazzjonijiet: ħames snin wara l-pubblikazzjoni tad-Direttiva Delegata fil-Ġurnal Uffiċjali]”